b'\n_START_ARTICLE_\nSilpha\n_START_SECTION_\nUtseende\n_START_PARAGRAPH_\nMiddelsstore \xc3\xa5tselbiller (gjerne rundt 10 mm), vanligvis svarte eller gr\xc3\xa5svarte p\xc3\xa5 farge, pronotum kan v\xc3\xa6re delvis gult eller r\xc3\xb8dt. Artene kan ligne p\xc3\xa5 den vanlige arten Phosphuga atrata, men skilles fra denne p\xc3\xa5 at hodet er kort og bredt, uten noen "snute" foran. Kroppen er noks\xc3\xa5 flat, som oftest matt. De har lite til moderat k\xc3\xb8lleformede, 11-leddete antenner. Hodet er forholdsvis lite og flatt. Det er ikke noe tydelig skille mellom pannen (frons) og munnkanten (clypeus). Brystskjoldet (pronotum) er stort, bredt og flatt, vanligvis minst s\xc3\xa5 bredt som dekkvingene. Dekkvingene er ganske flate med opph\xc3\xb8yde lengderibber, og dekker hele bakkroppen. Larvene er m\xc3\xb8rkfargede, flate og harde. Mellomkroppen (thorax) er bredere enn bakkroppen og dekket av store ryggplater.\n_START_SECTION_\nLevevis\n_START_PARAGRAPH_\nDisse billene lever p\xc3\xa5 \xc3\xa5tsler av fugler og pattedyr, ogs\xc3\xa5 slike som har ligget ganske lenge. De kan ogs\xc3\xa5 finnes p\xc3\xa5 r\xc3\xa5tnende sopp. De er gode flygere og man kan ofte m\xc3\xb8te dem flygende.'